作者:施樞
標題:疏影
內容:低枝亞實。望翠陰護曉，幽夢難覓。悽楚霓裳，瓊闕瑤臺，經年暗鎖清逸。春風似怪重門掩，未許入、玉堂吟筆。想壽陽，卻厭新妝，倦抹粉花宮額。還記孤山舊路，未應便負了，波冷蟾白。莫寄相思，惟有寒煙，伴我騷人閒寂。東君須自憐疏影，又何待、山前雪積。好試敲、羯鼓聲催，與約鼎羹訊息。